Extollit clamor patrem; pars murmure laudat
dicta Iovis tacito iam iam labentis ad aegros
terrigenas: animis adeo coelestibus haeret
cura, licet totiens recidivae in crimina, gentis!
Orbe iacet medio, superis tunc hospita, tellus,
cum longo innocuis habitata est gentibus aevo,
qua Pelusiacos aditus, perque ora Canopi
amne petit gemino sinuosa volumina ponti
Nilus, et in latum cogit succrescere campos,
aridaque humenti foecundat iugera limo.
Iuppiter hic claro delapsus ab aethere iussit
numina cuncta epulis positae discumbere mensae,
laetus ut unigenae celebret natalia divae.
Conveniunt superi; tenuit mora nulla vocatos;
inde maris terraeque deos simul impiger omnes
Mercurius monuit Phariis accedere mensis:
quos pater omnipotens hilari inter pocula fronte
accipit, et meritum cunctis largitur honorem.